SET วันศุกร์ซื้อขายเบาบาง ขณะตลาดรอผลประชุมเฟด
บล.โนมูระ พัฒนสิน มองแนวโน้มการซื้อขายในวันศุกร์ที่ 11 ธ.ค. ซึ่งเป็นวันทำการสุดท้ายของสัปดาห์นี้ คาดว่าตลาดจะมีมูลค่าซื้อขายเบาบาง และนักลงทุนจะรอไปพิจารณาปัจจัยการลงทุนในสัปดาห์หน้า โดยเฉพาะการประชุมเฟดในวันที่ 15-16 ธ.ค.ก็จะมีความชัดเจนว่าจะปรับขึ้นอัตราดอกเบี้ยตามที่ตลาดคาดการณ์หรือไม่
9 ธ.ค. 2558

นายคณฆัส จิรเสวีนุประพันธ์ ผู้จัดการฝ่ายกลยุทธ์การลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (9 ธ.ค.) ปรับลงต่อ แรงกดดันจากปัจจัยต่างประเทศ โดยรวม 1-2 วันนี้นับจากตลาดหุ้นสหรัฐ ยุโรป ติดลบมี 3 สาเหตุ คือ นักลงทุนบางส่วนรอความชัดเจนของการประชุมธนาคารกลางสหรัฐ (FED) ในสัปดาห์หน้า ตัวเลขส่งออกของจีนหดตัวส่งผลการชะลอตัวของเศรษฐจีน ทำให้มีแรงกดดันเพิ่มเติมต่อภาวะเศรษฐกิจโลก
ซึ่งถ้าเศรษฐกิจจีนชะลอตัวจะส่งผลต่อสินค้าโภคภัณฑ์ โดยราคาน้ำมันที่ลดลงก็จะเป็นแรงกดดันต่อหุ้นกลุ่มพลังงาน ปิโตรเคมี เหมืองแร่ ปรับตัวลงส่งผลต่อตลาดหุ้นเอเชียรวมถึงตลาดหุ้นไทย ขณะที่น้ำหนักการลงทุนของตลาดหุ้นไทยอยู่ในหุ้นกลุ่มพลังงาน ปิโตรเคมี ซึ่งเป็นเหตุผลที่ทำให้ตลาดรวมปรับลงต่อเนื่อง
สำหรับแนวโน้มการซื้อขายในวันศุกร์ที่ 11 ธ.ค. ซึ่งเป็นวันทำการสุดท้ายของสัปดาห์นี้ คาดว่าตลาดจะมีมูลค่าซื้อขายเบาบาง และนักลงทุนจะรอไปพิจารณาปัจจัยการลงทุนในสัปดาห์หน้า โดยเฉพาะการประชุมเฟดในวันที่ 15-16 ธ.ค.จะมีความชัดเจนว่าจะปรับขึ้นอัตราดอกเบี้ยตามที่ตลาดคาดการณ์หรือไม่
ขณะที่ในประเทศก็ยังรอดูปัจจัยบวกจากการตั้งกองทุนไทยแลนด์ฟิวเจอร์ ฟันด์ ที่คาดว่าจะเข้าสู่ที่ประชุมคณะรัฐมนตรีในสัปดาห์หน้า ,การประมูลใบอนุญาตคลื่นความถี่ 900 MHz และความคาดหวังต่อเม็ดเงินกองทุนรวมหุ้นระยะยาว (LTF) ที่จะเข้ามาในช่วงเดือนสุดท้ายของปี
 
หลักทรัพย์ที่มีมูลค่าการซื้อขายสูงสุด 5 อันดับแรก
CPALL ปิดที่ 41.00 บาท ไม่เปลี่ยนแปลง
PTT ปิดที่ 232.00 บาท ลดลง 9.00 บาท
KBANK ปิดที่ 157.50 บาท ลดลง  3.00 บาท
TKN ปิดที่ 6.70 บาท เพิ่มขึ้น 0.60 บาท
SCC ปิดที่ 432.00 บาท ลดลง  6.00 บาท